ક્રિકેટના એક ખેલાડી તરીકે અને પાકિસ્તાનની ટીમના કેપ્ટન તરીકે ઈમરાન ખાનને ઓળખનારા ભારતમાં અસંખ્ય ક્રિકેટપ્રેમીઓ છે. એંસીના દાયકાના અનેક સ્પોર્ટ્સ જર્નાલિસ્ટ્સ તેમને વ્યક્તિગત રીતે પણ ઓળખે છે. એમાંના એક પત્રકારે કોલકાતાના અંગ્રેજી દૈનિકમાં જૂની યાદોને તાજી કરતાં લખ્યું છે કે એક ઈમરાનમાં અનેક ‘ઈમરાનો’ વસે છે અને પછી તેમણે ઈમરાનના વ્યક્તિત્વનાં પાંચ ભિન્ન-ભિન્ન પાસાંનો પરિચય કરાવતા પ્રસંગ આલેખ્યા છે. તેમાં કોલકાતા માટેના યોગ્ય વિઝા વિના દિલ્હીથી કોલકાતા પહોંચી જવાના પ્રસંગનો ઉલ્લેખ કરતા નોંધ્યું છે કે ત્યારે તેમની અટકાયત કરવાની કોઈની હિંમત ચાલી ન હતી. કોલકાતાના દૈનિકે પહેલે પાને આ સમાચારને ચમકાવ્યા હતા.